Ομοσεξουαλικότητα
Authors: Κωνσταντινίδης Χρήστος 
Published: November 2022

Κύριος σκοπός της έρευνας ήταν να εξεταστεί η άποψη των ατόμων που ασχολούνται με αθλητικές και χορευτικές δραστηριότητες στον ελλαδικό χώρο, σχετικά με ζητήματα ομοσεξουαλικότητας και ομοφοβίας. Μέσα από την έρευνα αυτή έγινε εφικτή η καταγραφή της αντίληψης των ατόμων που ασχολούνται με αθλητικές και χορευτικές δραστηριότητες για την ομοσεξουαλικότητα και ομοφοβία. Επιμέρους σκοποί της έρευνας ήταν ο έλεγχος της εγκυρότητας και αξιοπιστίας των δύο ερωτηματολογίων που χρησιμοποιήθηκαν στην έρευνα. Στις έρευνες, που είχαν στόχο τον έλεγχο και την επιβεβαίωση της δομικής εγκυρότητας των ερωτηματολογίων «Homophobia Scale» των Wright, Adams και Bernat (1999) και «Attitudes toward Lesbians and Gay Men Scale» (ALTG) του Herek (1998), συμμετείχαν 313 άνδρες και 462 γυναίκες. Το δείγμα της κύριας έρευνας αποτέλεσαν 984 άτομα, τα οποία προέρχονταν από τον χώρο του αθλητισμού και του χορού. Τα 764 άτομα προέρχονται από τον χώρο του αθλητισμού, από τα οποία τα 336 ήταν άνδρες και 428 γυναίκες. Τα ερωτηματολόγια που χρησιμοποιήθηκαν μεταφράστηκαν στην ελληνική γλώσσα από μία επιτροπή τεσσάρων επαγγελματιών μεταφραστών, υιοθετώντας την προτεινόμενη από τους Banville, Desroriers και Genet-Volet (2000) μεθοδολογία για τη μεταφορά ενός ερωτηματολογίου σε διαφορετική γλώσσα και πολιτισμικό πλαίσιο από αυτή που κατασκευάστηκε. Για να ελεγχθεί η σαφήνεια του ερωτηματολογίου «Homophobia Scale» των Wright, Adams και Bernat (1999) πραγματοποιήθηκε μια πιλοτική έρευνα, με τη συμμετοχή χορευτών/τριών από τον παραδοσιακό χορό, τον κλασικό και τους Latin χορούς. Για το ερωτηματολόγιο «Attitudes toward Lesbians and Gay Men Scale» (ATLG) του Herek (1998) ακολουθήθηκαν ακριβώς οι ίδιες διαδικασίες. Η στατιστική ανάλυση των δεδομένων της έρευνας περιλάμβανε: α. στοιχεία περιγραφικής στατιστικής, β. στοιχεία επαγωγικής στατιστικής c. διερευνητική παραγοντική ανάλυση για τον έλεγχο της δομής των ερωτηματολογίων, γ. επιβεβαιωτική παραγοντική ανάλυση για τον έλεγχο της δομής των ερωτηματολογίων η οποία πραγματοποιήθηκε με το στατιστικό πακέτο LISREL 8.80, δ. έλεγχος εσωτερικής συνοχής και εγκυρότητας των ερωτηματολογίων με τη χρήση των δεικτών α του Cronbach, Convergent Validity (CV) και Average Variance Extracted (AVE), ε. t-test ανεξάρτητα δείγματα, One-way και Two-Way Anova ανάλυση για τον έλεγχο πιθανών διαφορών που οφείλονται στο φύλο και στην ηλικία των ερωτώμενων, στ. για τις επιμέρους διαφορές χρησιμοποιήθηκε το test post hoc του Bonferroni, με επίπεδο σημαντικότητας να έχει ορισθεί το p< .05. Από τη στατιστική ανάλυση των δεδομένων διαπιστώνεται ότι: α. η ελληνική έκδοση του ερωτηματολογίου «Homophobia Scale» των Wright, Adams και Bernat (1999) αποτελεί αξιόπιστο όργανο μέτρησης της ομοφοβίας και επιπλέον, δεν χρειάζεται να γίνει ξανά στάθμισή του σε ελληνικό περιβάλλον και μπορεί να χρησιμοποιηθεί το ερωτηματολόγιο «Κλίμακα Ομοφοβίας» (Κωνσταντινίδης, Μπεμπέτσος, Φιλίππου, & Ζέτου, 2019) για μετρήσεις σε ελληνικό δείγμα, β. η ελληνική έκδοση του ερωτηματολογίου «Attitudes toward Lesbians and Gay Men Scale» (ATLG)» του Herek (1998) αποτελεί αξιόπιστο όργανο μέτρησης της ομοφοβίας και επιπλέον, δεν χρειάζεται να γίνει ξανά στάθμισή του σε ελληνικό περιβάλλον και μπορεί να χρησιμοποιηθεί το ερωτηματολόγιο «Κλίμακα Εύρους Ομοφοβίας» (Κωνσταντινίδης, Μπεμπέτσος, Φιλίππου & Ζέτου, 2021), γ. όσον αφορά τον αθλητικό χώρο, το δείγμα της έρευνας, αν και παρουσιάζει τάσεις ομοφοβίας (παράγοντας: Συνολική Ομοφοβία), δε διακατέχεται από ιδιαίτερα υψηλό βαθμό ομοφοβίας και παρατηρήθηκαν στατιστικά σημαντικές διαφορές λόγω της αλληλεπίδρασης φύλου και ηλικίας, δ. όσον αφορά τον κόσμο του χορού, διαπιστώνεται ότι το δείγμα της έρευνας δε διακατέχεται από ιδιαίτερα υψηλό βαθμό ομοφοβίας σε όλα τα είδη χορού, ε. συνολικά, όπως διαπιστώνεται οι άνδρες είναι σε μεγαλύτερο βαθμό ομοφοβικοί από τις γυναίκες και ταυτόχρονα παρουσιάζουν σε μεγαλύτερο βαθμό συμπεριφορές που υπάγονται στους παράγοντες «αρνητικό θυμικό και «συμπεριφορική επιθετικότητα», στ. συνολικά, όπως διαπιστώνεται από τα αποτελέσματα, οι χορευτές και οι χορεύτριες του ελληνικού παραδοσιακού χορού είναι σε μεγαλύτερο βαθμό ομοφοβικοί από αυτούς που ασχολούνται με τον σύγχρονο και τον κλασσικό χορό και επίσης παρουσιάζουν σε μεγαλύτερο βαθμό συμπεριφορές που κατατάσσονται στους παράγοντες «αρνητικό θυμικό», «συμπεριφορική επιθετικότητα» και «γνωστικό αρνητισμό».